**Ministru kabineta noteikumu projekta** **“Grozījumi Ministru kabineta 2010.gada 5.maija noteikumos Nr.417 „Klimata pārmaiņu finanšu instrumenta finansēto projektu atklāta konkursa „Kompleksi risinājumi siltumnīcefekta gāzu emisiju samazināšanai valsts un pašvaldību profesionālās izglītības iestāžu ēkās” nolikums”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I.Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Grozījumi Ministru kabineta 2010.gada 5.maija noteikumos Nr.417 „Klimata pārmaiņu finanšu instrumenta finansēto projektu atklāta konkursa „Kompleksi risinājumi siltumnīcefekta gāzu emisiju samazināšanai valsts un pašvaldību profesionālās izglītības iestāžu ēkās” nolikums””(turpmāk – MK noteikumu projekts) sagatavots saskaņā ar likuma „Par Latvijas Republikas dalību Kioto protokola elastīgajos mehānismos” (turpmāk – likums) 10.panta trešās daļas 1.un 2. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Spēkā esošais Ministru kabineta (turpmāk – MK) 2010.gada 5.maija noteikumos Nr.417 „Klimata pārmaiņu finanšu instrumenta finansēto projektu atklāta konkursa „Kompleksi risinājumi siltumnīcefekta gāzu emisiju samazināšanai valsts un pašvaldību profesionālās izglītības iestāžu ēkās” nolikums” (turpmāk – MK noteikumi Nr.417) regulējums ir nepilnīgs attiecībā uz īstenoto projektu sasniegto rezultātu monitoringa principiem un kārtību, kādā tiek pārrēķināts un apstiprināts projekta līgumā noteiktais rezultāts, ja finansējuma saņēmējs pēc projekta īstenošanas termiņa beigām ēkā ir veicis energoefektivitātes pasākumus vai projekta līgumā noteiktos sasniedzamos rādītājus ietekmē neatkarīgi ārējie apstākļi.  MK noteikumu projekta mērķis kopumā ir novērst nepilnības spēkā esošajā tiesiskajā regulējumā par Klimata pārmaiņu finanšu instrumenta (turpmāk – KPFI) ietvaros īstenoto projektu monitoringa periodu un principiem, kā arī veicināt projekta rezultātu sasniegšanu. MK noteikumu projekts neietekmē projektu konkursa vērtēšanas rezultātus.  Saskaņā ar MK noteikumu Nr.417 54.punktu KPFI finansējuma saņēmējs piecus gadus pēc projekta līguma termiņa beigām katru gadu veic projekta rezultātu monitoringu un līdz nākamā gada 31.janvārim iesniedz atbildīgajā iestādē projekta rezultātu monitoringa pārskatu (turpmāk – monitoringa pārskats). Ja atbilstoši finansējuma saņēmēja iesniegtajam monitoringa pārskatam par pirmo un otro ēkas ekspluatācijas gadu pēc projekta pabeigšanas tiek konstatēts, ka projekta iesniegumā norādītais plānotais oglekļa dioksīda emisiju samazinājums gadā, salīdzinot ar monitoringa pārskatā norādīto vidējo samazinājumu netiek sasniegts finansējuma saņēmējam ir jāizstrādā un jāīsteno pasākumu plāns oglekļa dioksīda emisiju samazinājuma neatbilstības novēršanai (turpmāk – plāns). MK noteikumu Nr. 417 62.punkts nosaka, ka plānā ietver argumentētus siltumenerģijas patēriņa samazināšanas organizatoriskos un tehniskos pasākumus telpu temperatūras kontrolei un regulēšanai un, ja nepieciešams, citus energoaudita pārskatā iekļautos pasākumus, kas netika veikti projekta līguma ietvaros vai netika veikti pietiekami kvalitatīvi. Savukārt MK noteikumu Nr. 417 65.punkts nosaka, ka, ja sabiedrība ar ierobežotu atbildību “Vides investīciju fonds” (turpmāk- Vides investīciju fonds) atbilstoši finansējuma saņēmēja iesniegtajam monitoringa pārskatam par trešo un ceturto ēkas ekspluatācijas gadu pēc projekta pabeigšanas atkārtoti konstatē, ka projekta iesniegumā norādītais oglekļa dioksīda emisiju plānotais samazinājums gadā, salīdzinot ar monitoringa pārskatā norādīto vidējo samazinājumu, nav sasniegts, Vides investīciju fonds aprēķina oglekļa dioksīda emisiju samazinājuma neatbilstības apmēru un ir tiesīga pieņemt lēmumu par projektam izmaksāto finanšu instrumenta līdzekļu atzīšanu par neattiecināmiem un uzsākt finanšu instrumenta līdzekļu atgūšanu.  Pašreiz spēkā esošā MK noteikumu Nr.417 tiesiskā regulējuma ietvaros Vides aizsardzības un reģionālās attīstības ministrija kā KPFI atbildīgā iestāde ir saskārusies ar šādām problēmām:  1) Esošais regulējums ir nepilnīgs attiecībā uz projektu rezultātu monitoringa gadiem, par kuriem aprēķina oglekļa dioksīda emisijas samazinājuma neatbilstību. MK noteikumu projekts paredz iespēju finansējuma saņēmējam īstenot plānu neatbilstības novēršanai jebkurā no monitoringa gadiem (izņemot pēdējo monitoringa gadu) un monitoringa periodam noslēdzoties oglekļa dioksīda emisijas samazinājuma neatbilstības noteikšanai ņemt vērā visu monitoringa gadu vidējo sasniegto rezultātu. Plānu neatbilstības novēršanai nevar īstenot pēdējā monitoringa gadā, jo projekta monitoringa periods tajā noslēdzas un pēc pēdējā monitoringa gada aprēķina neatbilstības apmēru. Konstatējot neatbilstību pēdējā monitoringa gadā, Vides investīciju fonds ziņo par neatbilstību atbildīgajai iestādei un atbildīgā iestāde pieņem lēmumu par projektam izmaksāto finanšu instrumenta līdzekļu atzīšanu par neattiecināmiem un finanšu instrumenta līdzekļu atgūšanu.  MK noteikumu projekts paredz aprēķināt neatbilstību, vērtējot projektā sasniegto vidējo rādītāju visā projekta monitoringa periodā. Šāds regulējums atsevišķiem finansējuma saņēmējiem var palielināt atmaksājamā finansējuma daļu, ja projekts nesasniedz projektā solīto rezultātu un finansējuma saņēmējs nepagarina projekta monitoringa periodu, un neīsteno plānu oglekļa dioksīda emisijas samazinājuma neatbilstības novēršanai. MK noteikumu projekta redakcija ir labvēlīgāka, jo pagarinot monitoringa periodu, tiks ņemti vērā pieci labākie gadi, līdz ar to pret potenciālo atmaksājamo finansējuma apmēru šajā gadījumā MK noteikumu projekta redakcija ir labvēlīgāka. MK noteikumu projekta regulējumā slikta rādītāju izpilde monitoringa perioda sākumā vai beigās neietekmē atmaksājamo finansējuma apjomu. Finansējuma saņēmējam, iesniedzot projekta iesniegumu finansējuma saņemšanai un apņemoties par saņemto finansējumu sasniegt solīto oglekļa dioksīda emisijas samazinājumu gadā un monitorēt projekta rezultātus piecus gadus, nevarēja rasties tiesiskā paļāvība, ka projekta rezultāts var netikt sasniegts visu monitoringa periodu. Spēkā esošais regulējums ir vērsts uz ilgtspējīgu rezultātu nodrošināšanu. MK noteikumu projektā ietverto regulējumu nevar vērtēt kā nelabvēlīgāku, jo kopējais monitoringa periods paliek nemainīgs. MK noteikumu Nr. 417 spēkā esošā redakcija paredz veikt projekta monitoringu piecus gadus un izmaiņas par monitoringa gadiem, ņemot vērā kurus aprēķina oglekļa dioksīda emisijas samazinājuma neatbilstību, nevar būt pamats, lai nepildītu uzņemtās saistības sasniegt solīto rezultātu - oglekļa dioksīda emisijas samazinājumu gadā piecus gadus pēc kārtas, t.i., visā monitoringa periodā.  Atbildīgā iestāde līdz šim nav pieņēmusi nevienu lēmumu par neattiecināmo līdzekļu atgūšanu konstatējot oglekļa dioksīda emisijas samazinājumu. MK noteikumu projekts paredz piemērot precizēto regulējumu attiecībā uz visiem finansējuma saņēmējiem, kuri nesasniedz projektā solīto rādītāju vidēji par pieciem gadiem, t.i., visu monitoringa periodu.  Noteikumu projekts precizē punktu par plānā iekļaujamiem pasākumiem, līdz ar to šajā daļā noteikumu projekts ir labvēlīgāks finansējuma saņēmējiem, kuru projektos ir rezultāta neizpilde un ir iespēja ar papildus pasākumiem uzlabot projekta līgumā noteikto rādītāju.  MK noteikumi Nr. 417 6.1.apakšpunkts paredz, ka jāpanāk atbilstība siltumenerģijas patēriņa apkurei kritērijam. Šis rādītājs noteikts līgumā par projekta īstenošanu. Sankcijas MK noteikumu nodaļā “Projekta iesniedzēja atbildība par projekta rezultātiem” ir paredzētas par oglekļa dioksīda emisijas samazinājuma nesasniegšanu. Atkarībā no projekta iesniegumā paredzētām aktivitātēm oglekļa dioksīda samazinājuma sasniegšana ir tiešā veidā atkarīga jeb saistīta ar siltumenerģijas patēriņa samazinājumu. Ņemot vērā minēto un to, ka citas MK noteikumu projektā noteiktās prasības paredz stingrākas prasības, MK noteikumu projekts neparedz sankcijas pastiprināt attiecībā uz siltumenerģijas patēriņa rādītāju.  2) Esošajā regulējumā nav norādīts monitoringa perioda un monitoringa gada sākuma un beigu datums, kā arī nav atrunāts, ka projekta monitorings tiek apturēts laikā, kad finansējuma saņēmējs īsteno papildu pasākumus. Tādejādi rodas situācija, kad gan pēc projekta īstenošanas, gan pēc plāna īstenošanas nav pilns kalendārais gads, lai novērtētu projekta līgumā noteikto sasniedzamo rezultātu un monitoringa pārskatā norādīto sasniegto rezultātu. Papildus minētajam spēkā esošajā regulējumā nav skaidra atskaites punkta (noslēguma maksājums, nodošana ekspluatācijā utml.), kurš tiek uzskatīts par projekta pabeigšanas datumu, līdz ar to tas ietekmē laiku, kad projektam sākas monitoringa periods un kuru monitoringa gadu rezultāti tiek ņemti vērā, aprēķinot neatbilstību. MK noteikumu projekts definē monitoringa gada sākuma un beigu datumu, kā arī konkretizē, ka par nepilnu monitoringa gadu neatbilstību neaprēķina.  MK noteikumu projekts paredz, ka monitoringa pārskatu iesniedz par monitoringa gadu, kas sākas 1.janvārī un ilgst līdz 31.decembrim. Piemēram: Ja noslēguma pārskatu apstiprina 2017.gada 31.martā. Monitoringa periods sākas 2017.gada 1.aprīlī, taču monitoringa pārskatu iesniedz par periodu no 2018.gada 1.janvāra līdz 2018.gada 31.decembrim. Tas nozīmē, ka finansējuma saņēmējs iesniedz četrus monitoringa pārskatus par četriem pilniem monitoringa gadiem.  Finansējuma saņēmējiem, kuru projektos jau ir uzsākts monitoringa periods, noteikumu projekts neradīs papildus administratīvo slogu attiecībā uz pārskatu sagatavošanu par iepriekšējiem monitoringa gadiem, jo iesniegti dati tiks salīdzināti un uzskaitīti par periodu, kādu paredz MK noteikumu projekts, t.i., par monitoringa (kalendāro) gadu.  3) Spēkā esošais regulējums paredz pienākumu iesniegt plānu oglekļa dioksīda emisijas samazināšanas neatbilstības novēršanai, taču ir neskaidrs attiecībā uz plānā iekļaujamajiem pasākumiem. MK noteikumu projekts paredz uzskaitījumu pasākumiem, kas var tikt ietverti plānā neatbilstības novēršanai. MK noteikumu projekts precizē, ka plānā iekļautajiem papildu pasākumiem jābūt neatkarīga eksperta apstiprinātiem. Neatkarīgo ekspertu kompetenci šajā jomā nosaka Ministru kabineta 2013.gada 9.jūlija noteikumi Nr. 382 „Noteikumi par neatkarīgiem ekspertiem ēku energoefektivitātes jomā”. Finansējums projektiem tika piešķirts konkursa kārtībā un konkursa kārtībā tika izvērtēti iesniegtie projektu iesniegumi un pamatojošie dokumenti, piemēram, energoaudita pārskats, tādēļ attiecībā uz papildu pasākumiem ir nepieciešams sertificēta speciālista vērtējums. Finansējuma saņēmējam, ja projekts nesasniedz solīto rezultātu, ir jānodrošina neatbilstības novēršana un rezultātu sasniegšana par saviem līdzekļiem.  Attiecībā uz finansējuma saņēmēju projektiem, kuri monitoringa periodā projekta līgumā noteikto rādītāju nesasniedz, MK noteikumu projekts paredz novērst nepilnības esošajā tiesiskajā regulējumā, tādā veidā nodrošinot, ka spēkā esošajā regulējumā ietvertā pieeja par pasākumu plāna īstenošanu neatbilstības novēršanai tiktu piemērota saprotamāk un veicinātu projekta rezultātu sasniegšanu. Šiem finansējuma saņēmējiem ir tiesības vērsties ar iesniegumu par projekta monitoringa termiņa pagarināšanu un atkārtoti iesniegt plānu, kurā var iekļaut papildu pasākumus un sniegt argumentētu informāciju par iepriekš neparedzamiem vai neatkarīgiem ārējiem apstākļiem, kas ir ietekmējuši projekta līgumā un projekta iesniegumā noteikto rezultātu sasniegšanu.  Likums nenosaka termiņu KPFI projektu īstenošanai un monitoringa periodam. Atbilstoši likuma 10.panta trešās daļas 1.un 2.punktam Ministru kabinets nosaka klimata pārmaiņu finanšu instrumenta īstenošanas projektu iesniegumu konkursa nolikumu, vērtēšanas kritērijus un projektu pieteikšanas, izskatīšanas, apstiprināšanas un finansējuma piešķiršanas kārtību, kā arī klimata pārmaiņu finanšu instrumenta finansēto projektu īstenošanas, pārskatu iesniegšanas un pārbaudes kārtību. Piecu gadu monitoringa termiņš ir noteikts MK apstiprinātajā konkursa nolikumā. Pagarinot projekta monitoringa termiņu tiks veicināta projekta rezultātu sasniegšanu un to ilgtspēja.  4) Esošais regulējums ir nepilnīgs attiecībā uz atbildīgās iestādes lēmuma pieņemšanas kārtību par projektam izmaksāto KPFI līdzekļu atzīšanu par neattiecināmiem un KPFI līdzekļu atgūšanu, gadījumos, kad no finansējuma saņēmēja neatkarīgu apstākļu dēļ projekta līgumā noteiktais oglekļa dioksīda emisiju samazinājuma gadā netiek sasniegts (piemēram, laika apstākļi, silts ziemas periods vairākus gadus pēc kārtas). Attiecībā uz lēmumu pieņemšanas kārtību MK noteikumu projekts aritmētiski pilnveido neatbilstības aprēķināšanas formulu, kā arī atbilstoši pilnveidotajam uzskaitījumam par plānā iekļautajiem pasākumiem, pilnveido formulējumu par apstākļiem, kurus ņem vērā pie lēmuma par finanšu instrumenta līdzekļu atgūšanu pieņemšanas.  MK noteikumu projekts paredz, ka Vides investīciju fonds aprēķina oglekļa dioksīda emisijas samazinājumu par monitoringa gadu, ja finansējuma saņēmējs neiesniedz pārskatu. Šāds regulējums nepieciešams, jo atsevišķi finansējuma saņēmēji nepilda MK noteikumos Nr. 417 paredzēto pienākumu iesniegt pārskatu, savukārt Vides investīciju fondam tas rada papildus projektu uzraudzības administrēšanas izmaksas (sūtot atgādinājuma vēstules, zvanot utml.), turklāt, nesaņemot pārskatu par projekta rezultātiem, Vides investīciju fondam un atbildīgajai iestādei nav zināms, vai projektā solīto rezultātu ilgtspēja tiek nodrošināta.  5) Esošais regulējums nav izsmeļošs attiecībā uz situācijām saistībā ar projektu monitoringu un tā principiem. MK noteikumu projekts paredz sagatavot vadlīnijas, kurās nosaka finanšu instrumenta ietvaros īstenoto projektu rezultātu monitoringa principus, aktivitātes, kas iekļaujamas plānā, un kārtību, kādā tiek aprēķināts un projekta rezultātu monitoringa pārskatā ņemts vērā oglekļa dioksīda emisijas samazinājums gadā, ja finansējuma saņēmējs pēc projekta īstenošanas termiņa beigām ēkā ir veicis papildu pasākumus un ja ir radušies iepriekš neparedzami vai no finansējuma saņēmēja gribas neatkarīgi ārēji apstākļi, kas ir ietekmējuši projekta līgumā noteikto rezultātu sasniegšanu.  Sagatavotais MK noteikumu projekts paredz izdarīt šādus grozījumus MK noteikumos Nr. 417:   * precizēt MK noteikumu Nr. 417 izdošanas pamatu šādā redakcijā: “Izdoti saskaņā ar likuma “Par Latvijas Republikas dalību Kioto protokola elastīgajos mehānismos” 10.panta trešās daļas 1. un 2. punktu”. Proti, likuma 10.panta trešās daļas 1.punkts paredz, ka MK nosaka KPFI īstenošanas projektu iesniegumu konkursa nolikumu, vērtēšanas kritērijus un projektu pieteikšanas, izskatīšanas, apstiprināšanas un finansējuma piešķiršanas kārtību, savukārt, likuma 10.panta trešās daļas 2.punkts paredz, ka MK nosaka, KPFI projektu īstenošanas, pārskatu iesniegšanas un pārbaudes kārtību. Ņemot vērā, ka MK noteikumu projekts paredz grozījumus attiecībā uz projektu monitoringa pārskatu iesniegšanu, kas atbilst likuma 10.panta trešās daļas 2. punktam, tad MK noteikumu Nr. 417 izdošanas pamats un 1.punkts ir precizēts. Esošais regulējums satur finansēto projektu īstenošanas, pārskatu iesniegšanas un pārbaudes kārtību; * precizēt 54.punktu, definējot monitoringa periodu un precizējot monitoringa perioda un monitoringa gada sākuma un beigu datumu; * precizēt 60.punktu. Precizēts, ka Vides investīciju fonds aprēķina neatbilstību par pilnu monitoringa gadu jebkurā no monitoringa gadiem, izņemot pēdējo, un informē atbildīgo iestādi un finansējuma saņēmēju; * precizēt 61.punktu. Noteikts, ka, ja finansējuma saņēmējs neiesniedz monitoringa pārskatu vai pasākuma plānu šajos noteikumos minētajā termiņā, Vides investīciju fonds aprēķina oglekļa dioksīda emisijas neatbilstību par pilnu monitoringa gadu; * precizēt 62. punktu, nosakot kādus pasākumus var iekļaut pasākuma plānā. Noteikts, ka pasākuma plānā var paredzēt papildu energoefektivitāti uzlabojošas aktivitātes un sniegt argumentētu informāciju par iepriekš neparedzamiem vai no finansējuma saņēmēja gribas neatkarīgiem ārējiem apstākļiem, kas ir ietekmējuši projekta līgumā noteikto rezultātu sasniegšanu; * precizēt 63.punktu. No sākotnējās redakcijas svītrots punkts par to, ka plānu izstrādā un īsteno katrai projekta ēkai atsevišķi, jo šāds projektā ir kopējais sasniedzamais rezultāts un šāds punkts būtu pretrunā ar grozījumiem, kas paredz iespēju veikt papildu energoefektivitātes pasākumus. Paredzēts, ka Vides investīciju fonds pārbauda plāna atbilstību noteikumiem; * precizēt 64. punktu. Precizēts, ka projekta rezultātu monitorings tiek apturēts laikā, kad finansējuma saņēmējs īsteno plānā paredzētos papildu pasākumus; * precizēt 65. punktu. Punktā noteiktā prasība paredz, ka nosakot dioksīda emisijas samazinājuma neatbilstību, ņem vērā piecos gados sasniegto vidējo oglekļa dioksīda emisiju samazinājuma gadā; * precizēt 66.punktu. Konkretizēti projekta rezultātu monitoringa gadi, kuri tiek ņemti vērā aprēķinot atgūstamo neattiecināmo līdzekļu apjomu. Pilnveidota formula, pēc kuras aprēķina neattiecināmo līdzekļu apmēru; * papildināt ar jaunu 67. punktu, kurā noteikts, ka atbildīgā iestāde, novērtējot projekta rezultātu un pieņemot lēmumu par projektam izmaksāto finanšu instrumenta līdzekļu atzīšanu par neattiecināmiem, ņem vērā papildu pasākumus, kā arī neatkarīgus ārējus apstākļus, kas ir ietekmējuši projekta līgumā un projekta iesniegumā noteikto rezultātu sasniegšanu; * papildināt noteikumus ar noslēguma jautājumiem. Noteikts MK noteikumu projektā paredzēto grozījumu spēkā stāšanās laiks. Ar jaunu 68.punktu paredzēti pārejas noteikumi kārtībai par monitoringa pārskatu iesniegšanu tiem projekta iesniedzējiem, kuriem šobrīd turpinās monitoringa periods, ņemot vērā, ka ar MK noteikumu projektu tiek precizēts monitoringa gada sākums un beigas, kā arī definēts monitoringa periods un tā sākums, un finansējuma saņēmēji jau ir iesnieguši monitoringa pārskatus par iepriekšējo periodu. MK noteikumu projekts paredz, ka par iepriekšējiem gadiem finansējuma saņēmējs monitoringa pārskatu atkārtoti neiesniedz. 69.punkts nosaka, ka līdz 2017.gada 31. jūlijam atbildīgā iestāde sadarbībā ar Vides investīciju fondu sagatavo un publicē atbildīgās iestādes un Vides investīciju fonds tīmekļa vietnē vadlīnijas projektu rezultātu monitoringa izvērtēšanai un papildu pasākumu piemērošanai. Vadlīnijas paredzētas atbildīgās iestādes un Vides investīciju fonda darbiniekiem, kā arī finansējuma saņēmējiem un tām ir ieteikuma raksturs. Vadlīnijās iekļauj piemērus monitoringa pārskata veidlapas aizpildīšanai, piemērus plāna sagatavošanai, piemērus oglekļa dioksīda emisijas samazinājuma neatbilstības noteikšanai un neattiecināmo līdzekļu aprēķināšanai utml. Papildināts ar jaunu 70. punktu. Paredzēta kārtībā, kādā finansējuma saņēmējs var lūgt pagarināt projekta monitoringa periodu un piemērot pilnveidoto monitoringa kārtību. |
| 3. | Projekta izstrādē iesaistītās institūcijas | Neformālā darba grupā iesaistīti Vides aizsardzības un reģionālās attīstības ministrijas struktūrvienību un Vides investīciju fonda pārstāvji. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | KPFI projektu konkursu finansējuma saņēmēji, kas nesasniedz projekta līgumā un projekta iesniegumā noteikto sasniedzamo rādītāju. |
| 2. | Tiesiskā regulējuma ietekme uz tautsaimniecību un administratīvo slogu | Pozitīva ietekme uz Nacionālā attīstības plāna virzienu “Energoefektivitāte un enerģijas ražošana”. MK noteikumu projekts vērsts uz projekta līgumā noteikto rezultātu sasniegšanu, tādejādi atstājot KPFI finansējumu Latvijas tautsaimniecības apritē.  Ietekme uz administratīvo slogu: MK noteikumu projektā ietvertais regulējums radīs nelielu administratīvā sloga palielināšanos finansējuma saņēmējiem, taču kopumā tiek saglabāta finansējuma administrēšanas iepriekšējā pieeja.  Finansējuma saņēmēji izmaksas par neatkarīga eksperta pakalpojumiem nodrošina savā budžetā esošo līdzekļu ietvaros. |
| 3. | Administratīvo izmaksu monetārs novērtējums. | Administratīvo izmaksu novērtējums veikts no šādiem pieņēmumiem un informācijas par iespējamām neatkarīgo ekspertu pakalpojuma cenām:  C = (f x l) x (n x b), kur  f – finanšu līdzekļu apjoms, kas nepieciešams, lai nodrošinātu projektā paredzētā informācijas sniegšanas pienākuma izpildi (stundas samaksas likme, ieskaitot virsstundas vai stundas limitu ārējo pakalpojumu sniedzējiem, ja tādi ir)  Neatkarīga eksperta saskaņojums papildu pasākumiem oglekļa dioksīda neatbilstības novēršanai izmaksātu atkarībā no objekta – ja objekta būtu mazs, tad izmaksas varētu būt līdz 500 EUR, bet lielajiem objektiem iespējams būtu jāveic atkārtots energoaudits un pēc būtības jāizvērtē, kas ir uzlabojums plānā oglekļa dioksīda neatbilstības novēršanai izmaksas varētu būt līdz 2000 EUR. Vidēji 500 EUR par plānu;  l – laika patēriņš, kas nepieciešams, lai sagatavotu informāciju, kuras sniegšanu paredz projekts (sagatavošanai (vietas apmeklēšana, esošās dokumentācijas izskatīšana, priekšlikumu sagatavošana, paraksts) vidēji būtu nepieciešamas 3 dienas, 24 h, bet samaksa nosakāma par vienu atzinumu kopā)  n – subjektu skaits, uz ko attiecas projektā paredzētās informācijas sniegšanas prasības (aptuveni 3 finansējuma saņēmēji no 23 īstenotajiem projektiem šajā KPFI konkursā);  b – cik bieži gada laikā projekts paredz informācijas sniegšanu (1 reizi)  C – informācijas sniegšanas pienākuma radītās izmaksas jeb administratīvās izmaksas  (500x1)x(3x1)=1500 EUR |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| Plānotās sabiedrības līdzdalības un komunikācijas aktivitātes saistībā ar projektu | | MK noteikumu projekts ievietots Vides aizsardzības un reģionālās attīstības ministrijas tīmekļvietnē 2017.gada janvārī. |
| Sabiedrības līdzdalība projekta izstrādē | | MK noteikumu projekta izstrādes posmā neformālās darba grupas ietvaros un elektroniskās saziņās veidā komentārus par noteikumu projektu sniedza Vides investīciju fonds, kas veic KPFI projektu rezultātu monitoringa uzraudzību. |
| Sabiedrības līdzdalības rezultāti | | MK noteikumu projektu atbalsta Vides investīciju fonds. Projekta izstrādē ņemti vērā lielākā daļa no Vides investīciju fonds priekšlikumiem par monitoringa termiņu, pasākumu plānā paredzamajām aktivitātēm un to īstenošanas kārtību u.c. |
| Cita informācija | |  |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | MK noteikumu projekta izpildi nodrošinās Vides aizsardzības un reģionālās attīstības ministrija un valsts Vides investīciju fonds. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | MK noteikumu projekts šo jomu neskar. |
| 3. | Cita informācija | Nav |

Anotācijas III, IV, V sadaļa – MK noteikumu projekts šīs jomas neskar.

Vides aizsardzības un reģionālās attīstības ministra vietā –

tieslietu ministrs Dz.Rasnačs

Vīza:

valsts sekretārs R.Muciņš

2017.07.04. 12:43

I.Vonda

67026554, [ilze.vonda@varam.gov.lv](mailto:ilze.vonda@varam.gov.lv)